《题宣和御笔鞓红牡丹》
清代·陈曾寿

明皇酣醉沉香亭，夜雨蜀道愁淋铃。道君绘事更奇绝，五国城中窟冰雪。

游戏岂是天子事，后身重光今再至。一枝带露写鞓红，香国胡然见天帝。

当年宴坐琼津堂，赭衣弄翰围群芳。素绢染成天水碧，正色不数姚家黄。

一朝围城迫烽火，谁捧玉皇红一朵。六宫粉黛载明驼，山色燕支真夺我。

宴山亭畔见杏花，故宫何处悲龙沙。披图题署词皇阁，付与万古长咨嗟。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。